### Beslutningstema

I denne sag træffes beslutning om frigivelse af midler til renovering af broer ved Grethe Knudsen og [adresse].

### Historik

Lobæk Bro

Det seneste særeftersyn udført i sensommeren 2021 viser, at betonen under asfaltlaget smuldrer pga. påvirkning fra tø- og frostvejr. Det vurderes, at bæreevnen inden for få år vil blive negativt påvirket.

[adresse] bro

Det seneste særeftersyn fra 2021 med laboratorieanalyser af borekerner ved Teknologisk Institut viser en væsentligt forværret tilstand af betonskader og revnedanneler i bærende betonbjælker pga. ikke fungerende fugtisolering af brodækket. Der er konstateret omfattende frostskader i betonkonstruktioner samt begyndende alkali-kisel reaktioner (betonpest).

### Sagsfremstilling

Lobæk Bro

Renoveringsforslaget og -strategien består i udskiftning af eksisterende betonrækværk med et let stålrækværk samt forstærkning af bropladen ved fjernelse af dårlig beton, indbygning ekstra armering, og efterfølgende udstøbning af forstærkende betondæklag. Renovering/forstærkning forventes udført for 1,7 mio. kr.

På grund af broens specielle visuelle udformning kan den muligvis blive fredet af [adresse] og Kulturstyrelsen i 2028. En fredning vil medføre omfattende og meget fordyrende foranstaltninger samt tekniske begrænsninger ved renoveringsarbejder, ligesom en fredning vil medføre pligt til at bevare broen uanset tilstand.

[adresse]
Renoveringens primære opgave skal omfatte genetablering af en fungerende fugtisolering og ny asfaltbelægning samt udbedring af skader i betonen, der er et resultat af den eksisterende og mangelfulde fugtisolering. Eksisterende fortov fjernes og erstattes af sideareal til bløde trafikanter svarende til den nuværende fortorvsbredde, når kørebanen skal afmærkes efter ny asfaltbelægning. Renovering forventes udført for 1,0 mio. kr.

### Økonomi

Der er i budget 2024 på anlæg 996, Renovering af broer, afsat 2,0 mio. kr. Den resterende del af renoveringsbudgettet (700.000 kr.) finansieres af afsatte driftsmidler til brovedligeholdelse.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | der gives en anlægsbevilling fra anlægsnr. 996, Renovering af broer på 2,0 mio.kr., |
| at | der frigives et rådighedsbeløb på 2,0 mio. kr., |
| at | indstillingen videresendes til Økonomiudvalget og Kommunalbestyrelsen. |

Beslutning fra Teknik- og Miljøudvalget, 9. april 2024, pkt. 7:

Indstillingen anbefales.

Beslutning fra Økonomiudvalget, 18. april 2024, pkt. 18:

Indstillingen anbefales.

### Beslutning

Indstillingen godkendt.